Otelas
Otelas (angl. Othello), pilnas pavadinimas Venecijos mauro Otelo tragedija (angl. The Tragedy of Othello, the Moor of Venice) – Viljamo Šekspyro apie 1603 m. parašyta tragedija. Tragedijos veiksmas vyksta Osmanų ir Venecijos karo metu, kur kariaujama dėl Kipro salos nuo 1489 m. priklausiusios Venecijos respublikai, likimo. 1571 m. Famagustos uostamiestis pagaliau patenka į rankas osmanams po užsitęsusios apgulties. Pasakojama Otelo ir Jago istorija. Otelas yra maurų karo vadas, ėjęs Venecijos armijos generolo pareigas ginant Kiprą nuo osmanų įsiveržimo. Otelas yra neseniai vedęs gražią, turtingą ir gerokai jaunesnę už save Dezdemoną prieš jos tėvo valią. Jagas yra piktavalis Otelo ensainas, piktybiškai kurstąs savo valdovo pavydą, kol šis apimtas aklo įniršio nužudo savo žmoną. Tragedijoje iškeliamos tokios temos, kaip aistra, pavydas ir rasė, dėl ko „Otelas“ nėra praradęs savo aktualumo ir išlieka populiarus. Į lietuvių kalbą išverstas dukart – 1924 m. (Marės Karužaitės ir Jurgio Kutros ir 1949 m. Aleksio Churgino; naujas leidimas 2020 m. Taip pat 1924, 1952, 1960, 2000 ir vėliau pastatyti spektakliai, 2005 m. – ir baletas pavadinimu „Dezdemona“ (kompozitorius Anatolijus Šenderovas), 1938, 1947, 2011 m. – opera (kompozitorius Džiuzepė Verdis).